Tiit Riisalo

Majandus- ja infotehnoloogiaminister

Majandus- ja Kommunikatsiooniministeerium Teie 14.02.2024

info@mkm.ee Meie 28.02.2024 nr 3-1/3-1

**Arvamuse avaldamine** **reklaamiseaduse muutmise**

**seaduse eelnõu väljatöötamise kavatsuse kohta**

Lugupeetav majandus- ja infotehnoloogiaminister Tiit Riisalo

Esitasite Kohtutäiturite ja Pankrotihaldurite Kojale arvamuse avaldamiseks reklaamiseaduse muutmise seaduse eelnõu väljatöötamise kavatsuse. Esitame väljatöötamise kavatsusele alljärgneva arvamuse.

Eelnõu väljatöötamise kavatsuse kohaselt kavandatakse sisustada reklaamiseaduses sätestatud mõisted täpsemana ning suurendada turuosaliste siseregulatsioone reklaamialase tegevuse korraldamisel. Seadus kavatsetakse muuta üldisemaks ning piiranguid leevendada. Toetame lahendusettepanekut 1.2. luua ühtne reklaami säte, kus on defineeritud, mis on reklaam ning selle juures lisatud üheselt ka kõik välistused, mida ei käsitata reklaamina.

Reklaami täpne defineerimine on vajalik ka seonduvalt reklaamiseaduses kohtutäiturite reklaami keelu või selle kaotamise ettepanekuga.

Kohtutäiturite ja Pankrotihaldurite Koja ametikogu juhatus kavandas 2023. aasta alguses kohtutäiturite hea ametitava muutmist nii, et reklaamiks ei loeta sotsiaalmeediakanalites teabe avaldamist selle tellinud isikutele sõltumata teabe sisust, kuid piiramata hulgale isikutele avaldatava teabe tekst ei tohi sisaldada materjali, mida võidakse tajuda üleskutsena teabe avaldanud kohtutäituri eelistamiseks teiste kohtutäiturite ees. Kohtutäituri büroo majandamisega (näiteks töötajate värbamine, teenuseosutaja hankimine, ruumide rendile võtmise soovist teatamine vms), aga ka kombetalitustega seotud teadaandeid (kaastundeavaldused, pühadetervitused jms) ei loeta reklaamiks, kui need on piiramata hulgale isikutele avaldamisel konkreetsed ja lakoonilised ega sisaldada materjali, mida võidakse tajuda üleskutsena teabe avaldanud kohtutäituri eelistamiseks teiste kohtutäiturite ees. Hea ametitava jäi muutmata ning selle üheks põhjuseks oli ka reklaamiseaduse muutmise algatus.

Eelnevaga seoses on oluline, et seadus annaks selge definitsiooni, mis on reklaam ja mis peaks olema reklaami eesmärk. Euroopa Parlamendi ja nõukogu direktiivi 2006/123/EÜ teenuste kohta siseturul artikkel 24 seostab reklaami kaubanduslike teadaannetega. Direktiivi põhjenduspunktis 100 rõhutatakse, et reguleeritud kutsealade kaubanduslike teadaannete avaldamise keeldude täieliku kaotamise all ei ole mõeldud keelde, mis puudutavad kaubanduslike teadaannete sisu, vaid pigem keelde, mis üldisel viisil keelavad teatud kutseala puhul ühe või mitme kaubandusliku teadaande vormi kasutamise, näiteks igasugune kuulutamise keeld ühes või mitmes meediakanalis. Direktiivi artikli 4 kohaselt defineeritakse kaubanduslikku teadaannet mis tahes teadaandena, mille eesmärk on edendada reguleeritud kutsealal tegutseva isiku kaupu, teenuseid või mainet. Samas sätestab direktiivi artikkel 2, et valitsuse otsusega ametisse nimetatud notarite ja kohtutäiturite osutatavatele teenustele direktiivi ei kohaldata.

Eesti õiguse kohaselt kohtutäitur kaupu ei müü. Teenust osutab kohtutäitur sissenõudjale, kuid täitetoimingute tasu on seaduses fikseeritud, kusjuures KTS § 28 lg 2 järgi on kohtutäituril keelatud sõlmida kokkuleppeid seaduses sätestatud tasumäärade või tasu võtmise korra muutmiseks. Tasu maksjaks on KTS järgi valdavalt võlgnik, kel puudub kohtutäituri valimise õigus. Sissenõudja tavapäraselt täitemenetlust ei finantseeri. Kohtutäitur ei tohi keelduda täitmisavalduse alusel täitemenetluse algatamisest, v.a. üksikutel seaduses sätestatud juhtudel. Ametitoimingute osas on Eesti kohtutäituritel võrdne pädevus ning spetsialiseerumist ei ole. Seega on Eesti õigusega kooskõlas, et direktiiv ei loe reguleeritud kutsealade hulka kohtutäitureid. Mõistetavalt ei saa direktiivi artiklis 2 sätestatud fraasi „valitsuse otsusega ametisse nimetatud“ mõista sõna-sõnalt, vaid mõttega, et silmas ei peeta kohtutäitureid, kes võivad siseneda kutsesse omal vabal tahtel ja algatusel. KTS § 19 lg 7 alusel nimetab kohtutäituri tähtajatult ametisse valdkonna eest vastutav minister. Koja hinnangul ei ole asjakohane väljatöötamise kavatsuses märgitud ettepanek laiendada RekS § 29 kehtivusala kohtutäituritele.

Reklaamiseaduse § 15 lg 1 keelab notaril ja kohtutäituril end ja oma ametitegevust reklaamida. Leiame, et selle keelu kaotamine pelgalt varasemale analoogiale advokaatide, vandetõlkide ning patendivolinike reklaamikeelu leevendamisega ei ole õigustatud. Samuti ei ole ilmselt põhjust kaotada keeld põhjusel, et direktiivi kohtutäituritele ei rakendata ja seepärast ei peaks reklaamiseadus üldse kohtutäiturite reklaamitegevust sätestama.

Küll aga on asjakohane, et reklaamiseadus arvestaks eelviidatud põhjenduspunktis 100 antud juhisega, et keelu all ei oleks reklaamikanalite kasutamine. Näiteks võiks olla lubatav, et kohtutäitur avaldab tavapäraste reklaamikanalite kaudu kohtutäituri büroo majandamise või kombetalitustega seotud kaubanduslikke teadaandeid.

Lugupidamisega

*/allkirjastatud digitaalselt/*

Aive Kolsar

Koja ametikogu juhatuse esimees

Jaan Lõõnik, jaan.loonik@kpkoda.ee, 6464619